《次韵和翟公巽猩猩毛笔》
宋代·何去非

貌妍足巧语，躯恶招揶歈。赋形具人兽，宁脱荆榛居。

肉尝登俎具，饷馈传甘腴。失计堕醉乡，颠踬无与扶。

柔毫传束缚，航海归仙癯。浴质逸少池，摛藻知章湖。

杀身固有用，赋芧从众狙。坐令宣城工，无复誇栗须。

文房甲四宝，万兔惭蒙肤。数管友十年，闭门赋三都。

之子信豪迈，嗜学每致劬。未冠游胶庠，已推经行儒。

蓬山天禄阁，峥嵘凌碧虚。期予早登蹑，同舍校鲁鱼。

作者简介：（1077—1145）宋建州浦城人，字正通。学问该博。神宗元丰五年以特奏名廷试中第。授左班殿直、武学教授，校兵法七书。寻擢博士。以苏轼荐换文资，授承奉郎。知富阳县，有治声。改通判沧州，绥抚流民。除司农寺丞，官终通判庐州。有《何博士备论》及文集。